કોડીનારથી ૯ કિલોમીટર દૂર દરિયા કાંઠે આવેલા સરખડીમાં પ્રવેશ કરતાં જ ટ્રસ્ટ સંચાલિત શાળાનું એક જર્જરિત મકાન નજરે પડે, જેના પ્રાંગણમાં ગામની છોકરીઓ વૉલીબૉલ રમતી જોવા મળે. ભગવાનભાઈ ભાભાભાઈ સ્મારક ટ્રસ્ટ સંચાલિત સ્વ. જેવાઈબહેન રામભાઈ વાળા માધ્યમિક શાળાનું આ પ્રાંગણ સરખડીના વૉલીબૉલ ખેલાડીઓ માટે આંતરરાષ્ટ્રીય કક્ષાના મેદાનથી કમ નથી. આ મેદાનમાં વર્ષોથી વૉલીબૉલ રમાય છે. અગાઉ અહીં છોકરાઓની સંંખ્યા વધુ હતી, પરંતુ હવે છોકરીઓની સંખ્યા અધિક છે. વૉલીબૉલની પ્રેક્ટિસ માટે અહીં દરરોજ ત્રણ સેશન ચાલે છે. સવારે સાત થી દસ, બપોરે ત્રણથી સાત સુધી છોકરીઓ પ્રેક્ટિસ કરે છે જ્યારે રાત્રીના સમયે છોકરાઓ પ્રેક્ટિસ કરે છે. આ જ મેદાનમાંથી વૉલીબૉલ રમીને ૩૦૦ ખેલાડીઓએ રાષ્ટ્રીય કક્ષાએ અને ચાર ખેલાડીઓ આંતરરાષ્ટ્રીય કક્ષાએ પોતાનું કૌવત બતાવી ચૂક્યાં છે અને સરખડીનું નામ રોશન કરી ચૂક્યાં છે.